A BIZOTTSÁG 1256/2007/EK RENDELETE
(2007. október 25.)
a 829/2007/EK rendeletnek az állati melléktermékek kereskedelmi okmányainak és egészségügyi bizonyítványainak használatára biztosított átmeneti időszak tekintetében történő módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a nem emberi fogyasztásra szánt állati melléktermékekre vonatkozó egészségügyi előírások megállapításáról szóló, 2002. október 3-i 1774/2002/EK európai parlamenti és tanácsi rendeletre (1) és különösen annak 28. cikke második bekezdésére, 29. cikke (3) bekezdésének első albekezdésére és 32. cikke (1) bekezdésére,
mivel:
(1)
Az 1774/2002/EK rendelet állat-egészségügyi és közegészségügyi előírásokat állapít meg egyes állati melléktermékeknek és az azokból származó termékeknek a kereskedelmére, a Közösségbe történő behozatalára és a Közösségen átmenő tranzitforgalmára vonatkozóan.
(2)
Az 1774/2002/EK európai parlamenti és tanácsi rendelet I., II., VII., VIII., X. és XI. mellékletének egyes állati melléktermékek forgalomba hozatala tekintetében történő módosításáról szóló, 2007. június 28-i 829/2007/EK bizottsági rendelet az 1774/2002/EK rendelet II. mellékletét a kereskedelmi okmányok mintája tekintetében és a X. mellékletét bizonyos állati melléktermékek behozatalához szükséges egészségügyi bizonyítványok tekintetében módosítja.
(3)
A 829/2007/EK rendelet 2. cikke a rendelet hatálybalépésétől kezdődően egy hat hónapos átmeneti időszakot biztosít az 1774/2002/EK rendelet II. és X. mellékletében előírt vonatkozó kereskedelmi okmányok és egészségügyi bizonyítványok használatára, amelyek kitöltése a 829/2007/EK rendelet hatálybalépése előtt alkalmazott rendelkezésekkel összhangban történt. A rendelet kihirdetése óta azonban számos pontosítási kérelem érkezett a Bizottsághoz az átmeneti időszak alatt alkalmazandó rendelkezésekkel kapcsolatban.
(4)
A jogbiztonság biztosítása érdekében tisztázni kell, hogy az átmeneti időszak végéig a gazdasági szereplők és adott esetben a harmadik országok állat-egészségügyi hatóságai kitölthetik és aláírhatják a 829/2007/EK rendelet hatálybalépése előtt alkalmazott mintáknak megfelelő kereskedelmi okmányokat és egészségügyi bizonyítványokat.
(5)
Emellett gyakorlati megoldást kell biztosítani azon szállítmányok esetében, amelyek okmányait az átmeneti időszakon belül állították ki, azonban amelyek nem érkeznek meg a közösségbeli rendeltetési helyükre az átmeneti időszak lejártáig. Ezen szállítmányok Közösségben történő forgalmazását vagy adott esetben a Közösségbe történő behozatalát az átmeneti időszak lejártát követő két hónapig engedélyezni kell.
(6)
Annak érdekében, hogy a rendelet alkalmazását megkönnyítsék az érdekelt felek és a harmadik országok hatóságai számára, a 829/2007/EK rendelet által előírt, 2007. július 24-én kezdődő hat hónapos eredeti átmeneti időszakot meg kell hosszabbítani 2008. április 30-ig. További időszakot kell biztosítani arra, hogy az ilyen okmányokat és bizonyítványokat a Közösségen belüli forgalmazás és a Közösségbe irányuló behozatal során elfogadják.
(7)
A 829/2007/EK rendeletet ezért ennek megfelelően módosítani kell.
(8)
Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
A 829/2007/EK rendelet 2. cikke helyébe a következő lép:
„2. cikk
A 2008. április 30-ig tartó átmeneti időszakban a tagállamok elfogadják azokat a szállítmányokat, amelyeket a 2007. július 23-ig alkalmazandó 1774/2002/EK rendelet rendelkezéseinek megfelelően kitöltött és aláírt kereskedelmi okmányok és egészségügyi bizonyítványok kísérnek.
A tagállamok akkor fogadják el az ilyen szállítmányokat 2008. június 30-ig, ha a kísérő kereskedelmi okmányokat és egészségügyi bizonyítványokat 2008. május 1-je előtt töltötték ki és írták alá.”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. október 25-én.